Μαχαμούντ Αλί Γιουσούφ

Ο **Μαχαμούντ Αλί Γιουσούφ** (σομαλ. *Maxamuud Cali Yuusuf*, αφαρ. *Macamuud Qali Yuusuf*, γενν. 2 Σεπτεμβρίου 1965) είναι διπλωμάτης και πολιτικός από το Τζιμπουτί, ο επί μακρότερο χρόνο Υπουργός Εξωτερικών της χώρας αυτής, από το 2005 μέχρι σήμερα. Επιπλέον, στις 15 Φεβρουαρίου 2025 εκλέχθηκε πρόεδρος της Αφρικανικής Ενώσεως, μετά από επτά γύρους ψηφοφορίας που διεξάχθηκε στην Αντίς Αμπέμπα της Αιθιοπίας.

## Σπουδές
Ο Γιουσούφ γεννήθηκε στην πόλη του Τζιμπουτί και εκεί τελείωσε το σχολείο. Κατόπιν σπούδασε σε 4 άλλες χώρες: Τη Γαλλία, τον Καναδά, το Ηνωμένο Βασίλειο και το Βέλγιο. Συγκεκριμένα, σπούδασε στο Πανεπιστήμιο της Λυών, στο Πανεπιστήμιο του Λαβάλ, και στη συνέχεια διοίκηση επιχειρήσεων στο Πανεπιστήμιο του Λίβερπουλ, από όπου πήρε μεταπτυχιακό δίπλωμα *master* το 1990. Κατόπιν εκπόνησε διδακτορική διατριβή στο Ελεύθερο Πανεπιστήμιο των Βρυξελλών.

## Διπλωματική σταδιοδρομία
[thumb|left|Ο Γιουσούφ χαιρετά τον υπουργό Εξωτερικών των ΗΠΑ [Τζον Κέρρυ το 2015.]]
Ο Γιουσούφ εργάσθηκε στο Υπουργείο Εξωτερικών του Τζιμπουτί και τέθηκε επικεφαλής του τμήματός του για τις αραβικές υποθέσεις τη δεκαετία του 1990. Κατόπιν υπηρέτησε ως πρέσβυς της χώρας στην Αίγυπτο, από το 1997 έως το 2001.

Ο Γιουσούφ διορίσθηκε τον Ιούλιο του 2001 εκπρόσωπος του υπουργού για θέματα διεθνούς συνεργασίας. Η εξέλιξή του υπήρξε ταχεία, δεδομένου ότι ομιλούσε με άνεση πέντε γλώσσες: τη σομαλική, την αραβική, την αφαρική την αγγλική και τη γαλλική. Στις 22 Μαΐου 2005 διορίσθηκε Υπουργός Εξωτερικών και Διεθνούς συνεργασίας του Τζιμπουτί. Το 2006 ο Γιουσούφ επισκέφθηκε επισήμως την Ιαπωνία.

Το 2008 ο Γιουσούφ υπηρέτησε ως πρόεδρος της 129ης Τακτικής Συνόδου του συμβουλίου Υπουργών Εξωτερικών του Αραβικού Συνδέσμου.

Ο Γιουσούφ έχει διαδραματίσει σημαντικούς ρόλους στο διεθνές διπλωματικό σκηνικό, ιδίως στο Κέρας της Αφρικής. Μιλώντας σε δημοσιογράφο της εφημερίδας *[[The New York Times]]* το 2008, ο Γιουσούφ είπε πως, παρά το ότι το Τζιμπουτί είναι μια μικρή χώρα, διαθέτει ένα μεγάλο λιμάνι και με βάση αυτό έλπιζε ότι θα αναπτύξει την οικονομία της ακολουθώντας σε γενικές γραμμές το παράδειγμα του Ντουμπάι. Επιπλέον, υπεγράμμισε τη στρατηγική θέση του Τζιμπουτί, την οποία χαρακτήρισε καλύτερη από εκείνη του Ντουμπάι.

## Πρόεδρος της Αφρικανικής Ενώσεως
Το Τζιμπουτί έθεσε ως υποψήφιο τον Γιουσούφ για τη θέση του προέδρου της διοικούσας επιτροπής της Αφρικανικής Ενώσεως (AUC) τον Απρίλιο του 2024, με πρόταγμα την ειρήνη και την ασφάλεια. Η υποψηφιότητά του υποστηρίχθηκε και από τον Οργανισμό Ισλαμικής Διασκέψεως.

Στις 15 Φεβρουαρίου 2025 ο Γιουσούφ εκλέχθηκε Πρόεδρος της Ενώσεως, διαδεχόμενος στη θέση αυτή τον Μουσά Φακί. Η εκλογή έγινε στην πρωτεύουσα της Αιθιοπίας Αντίς Αμπέμπα και χρειάσθηκαν επτά γύροι ψηφοφορίας, στους οποίους ο Γιουσούφ επεκράτησε του Ρίτσαρντ Ραντριαμαντράτο της Μαδαγασκάρης και κατόπιν του Ράιλα Οντίνγκα, πρώην πρωθυπουργού της Κένυας, που ήταν και ο επικρατέστερος υποψήφιος. Ο Γιουσούφ δέχθηκε συγχαρητήρια μηνύματα από τον Γενικό Γραμματέα των Ηνωμένων Εθνών Αντόνιο Γκουτέρες και από τις αφρικανικές κυβερνήσεις.

## Παραπομπές


Κατηγορία:Πολιτικοί του Τζιμπουτί
Κατηγορία:Υπουργοί εξωτερικών
Κατηγορία:Πρέσβεις
Κατηγορία:Αφάρ
Κατηγορία:Απόφοιτοι του Πανεπιστημίου του Λίβερπουλ